**Városlőd Község Önkormányzat Képviselő-testületének 14/2020. (X.22.)**

**a természetben nyújtott szociális célú tüzifa támogatás jogosultsági feltételeiről**

Városlőd Község Önkormányzat Képviselő-testülete a szociális igazgatásról és szociális ellátásokról szóló 1993. évi III. 45. §-ában kapott felhatalmazás alapján és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében meghatározott feladatkörében eljárva a következőket rendeli el:

**1. A támogatás feltételei**

1.§ (1) Természetben nyújtott szociális tűzifa támogatás iránti kérelmet nyújthatnak be azok a tűzifával fűtő városlődi lakosok, akik életvitelszerűen Városlőd településen élnek és akinek a háztartásában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 300 %-át (85.500,-Ft), egyszemélyes háztartás esetén 350 %-át (99.750,-Ft).

(2) A tűzifa támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(3)A jogosultság megállapítása szempontjából előnyt élveznek azon kérelmező személyek, akiknek a háztartásában

a)    a [szociális igazgatásról és szociális ellátásokról szóló törvény](http://jab.complex.hu/doc.php?docid=WKHU-QJ-XML-00000099300003TV)  szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra jogosult él vagy

b)    a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelnek.

2. § Az üresen álló, nem lakott ingatlanra, amelyben életvitelszerűen senki sem él, a támogatás nem kérhető.

3. § (1) A támogatás megállapítása iránti eljárás az e rendelet 1. számú melléklete szerinti kérelemre indul.

(2) A kérelmeket 2020.november 9. napjáig lehet benyújtani a Városlődi Közös Önkormányzati Hivatalhoz (8445 Városlőd, Templom tér 4.)

(3) A kérelmek elbírálása a polgármester hatáskörébe tartozik, aki a támogatásról legkésőbb 2020.november 16. napjáig határozattal dönt.

(4) A döntést követő 5 munkanapon belül a polgármester gondoskodik a tűzifa kiszállításáról.

(5) A tűzifa átvételét a jogosult e rendelet 2. számú mellékletét képező átvételi elismervény aláírásával igazolja.

(6) A tűzifa szállításából – ideértve a rászorulókhoz való eljuttatást is – származó költségek a települési önkormányzatot terhelik.

4. **§** (1) A jelen rendeletben foglaltak szerint támogatásban részesülő személy a tűzifát nem értékesítheti, nem adhatja át másnak, csak saját használatra használhatja fel.

(2) Amennyiben a jogosult a támogatásként kiszállított tűzifa egy részét vagy egészét eladja, a támogatásként megállapított tűzifamennyiség árát és a kiszállított mennyiségre jutó szállítási költséget egy összegben köteles visszafizetni az önkormányzatnak az erre kötelezést tartalmazó határozat jogerőre emelkedését követő három napon belül.

5. § (1) A támogatás forrása a Kormányhatározat szerint az Önkormányzat számára megállapított támogatás és az önkormányzat által biztosított önerő. A forrás felhasználását követően benyújtott kérelmeket – függetlenül attól, hogy azok a 1. § és a 2. §-ban meghatározott feltételeknek megfelelnek-e és a 3. § (2) bekezdésében meghatározott határidőre érkeztek-e – el kell utasítani.

**2. Záró rendelkezések**

6.§ (1) Az önkormányzat a támogatást 2021. március 31. napjáig használhatja fel, és a felhasználásról 2021. április 15-ig a Magyar Államkincstár felé köteles elszámolni.

(2) Jelen rendelet a kihirdetését követő napon lép hatályba, és 2021. május 31. napján hatályát veszti.

                  Schell Tamás                                             dr.Ádám Renáta

                    polgármester                                                                 jegyző